ഈശോ എന്ന പേരു മാറ്റാന് നാദിര്ഷ തയാറാണ്, ശ്രീരാമ ഭക്തര്ക്കുവേണ്ടി രാക്ഷസരാജാവിന്റെ പേര് ഞാനും മാറ്റിയിരുന്നു വിനയന് ജയസൂര്യയെ നായകനാക്കി നാദിര്ഷ സംവിധാനം ചെയ്യുന്ന പുതിയ ചിത്രത്തിന്റെ പേര് വിവാദങ്ങള്ക്ക് വഴിവച്ചിരിക്കുകയാണ്. ഈശോ എന്ന പേര് മതവികാരം വ്രണപ്പെടുത്തും എന്നാരോപിച്ച് ഒരു വിഭാഗം ക്രിസ്ത്യന് മതവിശ്വാസികളാണ് രംഗത്തെത്തിയത്. ചിത്രത്തിന്റെ പേര് മാറ്റില്ല എന്നാണ് ആദ്യം നാദിര്ഷ പറഞ്ഞത്. എന്നാല് ഈശോ എന്ന പേരു മാറ്റാന് നാദിര്ഷ തയാറാണെന്ന് വ്യക്തമാക്കിക്കൊണ്ട് രംഗത്തെത്തിയിരിക്കുകയാണ് സംവിധായകന് വിനയന്. ആരെയെങ്കിലും ഈശോ എന്ന പേരു വേദനിപ്പിക്കുന്നെങ്കില് അതു മാറ്റിക്കുടേയെന്ന് നാദിര്ഷയെ ഫോണ് വിളിച്ച് താന് ചോദിക്കുകയായിരുന്നു എന്നാണ് അദ്ദേഹം കുറിച്ചത്. പേരു മാറ്റുമെന്ന് തനിക്ക് ഉറപ്പുതന്നതായും വിനയന് പറയുന്നു. മമ്മൂട്ടി നായകനാക്കി താന് സംവിധാനം ചെയ്ത ചിത്രം രാക്ഷസരാജാവിന്റെ പേരു മാറ്റിയതിനെക്കുറിച്ചും അദ്ദേഹം പറയുന്നുണ്ട്. വിനയന്റെ കുറിപ്പ് വായിക്കാം വിവാദങ്ങള് ഒഴിവാക്കുക. നാദിര്ഷ, ഈശോ എന്ന പേരു മാറ്റാന് തയാറാണ് .ഈശോ എന്ന പേര് പുതിയ സിനിമയ്ക്ക് ഇട്ടപ്പോള് അത് ആരെയെങ്കിലും വേദനിപ്പിച്ചിട്ടുണ്ടങ്കില് നാദിര്ഷയ്ക്ക് ആ പേര് മാറ്റാന് കഴിയില്ലേ?. ഇന്നു രാവിലെ ശ്രീ നാദിര്ഷയോട് ഫോണ് ചെയ്ത് ഞാനിങ്ങനെ ചോദിച്ചിരുന്നു.... ആ ചിത്രത്തിന്റെ പോസ്റ്റര് ഇന്നലെ ഷെയര് ചെയ്തതിനു ശേഷം എനിക്കു വന്ന മെസേജുകളുടെയും ഫോണ് കോളുകളുടെയും ഉള്ളടക്കം നാദിര്ഷയുമായി ഞാന് പങ്കുവച്ചു.. 2001ല് ഇതു പോലെ എനിക്കുണ്ടായ ഒരനുഭവം ഞാന് പറയുകയുണ്ടായി.. അന്ന് ശ്രീ മമ്മൂട്ടി നായകനായി അഭിനയിച്ച രാക്ഷസരാജാവ് എന്ന ചിത്രത്തിന്റെ പേര് രാക്ഷസരാമന് എന്നാണ് ആദ്യം ഇട്ടിരുന്നത്.. പുറമേ രാക്ഷസനേ പോലെ തോന്നുമെങ്കിലും അടുത്തറിയുമ്ബോള് ശ്രീരാമനേപ്പോലെ നന്മയുള്ളവനായ രാമനാഥന് എന്നു പേരുള്ള ഒരു നായകന്റെ കഥയായതു കൊണ്ടാണ് രാക്ഷസരാമന് എന്ന പേരു ഞാന് ഇട്ടത്.. പക്ഷേ പ്രത്യക്ഷത്തില് രാക്ഷസരാമന് എന്നു കേള്ക്കുമ്ബോള് ശ്രീരാമ ഭക്തര്ക്കു വിഷമം തോന്നുന്നു എന്ന ചിലരുടെ വാദം അംഗീകരിച്ചു കൊണ്ടാണ് അന്നാ പേരു മാറ്റാന് ഞങ്ങള് തയ്യാറായത്... സമൂഹത്തിലെ ഏതെങ്കിലും ഒരു വിഭാഗം അവന് അഭയമായി കാണുന്ന വിശ്വാസങ്ങളെ മുറിവേല്പ്പിച്ച് കൈയ്യടി നേടേണ്ട കാര്യം സിനിമക്കാര്ക്കുണ്ടന്നു ഞാന് കരുതുന്നില്ല... അല്ലാതെ തന്നെ ധാരാളം വിഷയങ്ങള് അധസ്ഥിതന്റെയും പാര്ശ്വവല്ക്കരിക്കപ്പെട്ടവന്റേതുമായി വേണമെങ്കില് പറയാന് ഉണ്ടല്ലോ?... ഇതിലൊന്നും സ്പര്ശിക്കാതെ തന്നെയും സിനിമാക്കഥകള് രസകരമാക്കാം ആരെയെങ്കിലും ഈശോ എന്ന പേരു വേദനിപ്പിക്കുന്നെങ്കില് അതു മാറ്റിക്കുടേ നാദിര്ഷ എന്ന എന്റെ ചോദ്യത്തിന് സാറിന്റെ ഈ വാക്കുകള് ഉള്ക്കൊണ്ടുകൊണ്ട് ഞാനാ ഉറപ്പു തരുന്നു... പേരു മാറ്റാം.. എന്നു പറഞ്ഞ പ്രിയ സഹോദരന് നാദിര്ഷയോട് എത്ര നന്ദി പറഞ്ഞാലും മതിയാകില്ല. പുതിയ പേരിനായി നമുക്കു കാത്തിരിക്കാം.. പ്രശ്നങ്ങള് എല്ലാം ഇവിടെ തീരട്ടെ...